CELEX: 52020PC0754
Language: hr
Date: 2020-11-16
Title: Prijedlog PROVEDBENE ODLUKE VIJEĆA o odobravanju na temelju Uredbe (EU) 2020/672 privremene potpore Irskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19

EUROPSKA KOMISIJA
            Bruxelles, 16.11.2020.
            COM(2020) 754 final
            2020/0333(NLE)
            Prijedlog
            PROVEDBENE ODLUKE VIJEĆA
            o odobravanju na temelju Uredbe (EU) 2020/672 privremene potpore Irskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Uredbom Vijeća (EU) 2020/672 („Uredba o instrumentu SURE”) propisan je pravni okvir za financijsku potporu Unije državama članicama u kojima je zbog izbijanja bolesti COVID-19 došlo do ozbiljnih gospodarskih poremećaja ili kojima ozbiljno prijete takvi poremećaji. Potpora iz instrumenta SURE namijenjena je prvenstveno za financiranje programâ skraćenog radnog vremena ili sličnih mjera kojima je cilj zaštititi zaposlene i samozaposlene osobe i na taj način smanjiti stopu nezaposlenosti i gubitak prihoda, te dodatno, za financiranje nekih zdravstvenih mjera, osobito na radnom mjestu.
            
            
               Irska je 27. listopada 2020. podnijela zahtjev za financijsku pomoć Unije na temelju Uredbe o instrumentu SURE. Komisija se u skladu s člankom 6. stavkom 2. Uredbe o instrumentu SURE savjetovala s irskim tijelima kako bi provjerila iznenadno i znatno povećanje stvarnih i planiranih rashoda koji su izravno povezani s programom privremenih subvencija za plaće donesenim kao odgovor na pandemiju bolesti COVID-19. Konkretno, programom se subvencionira dio rashoda poslodavca za plaće ako su na poslovanje poslodavca utjecala ograničenja uvedena zbog krize uzrokovane bolešću COVID-19. Program je na raspolaganju poslodavcima koji zadržavaju osoblje na platnoj listi, a cilj mu je poduprijeti održivost poduzeća i očuvati odnos između poslodavca i zaposlenika. Program je bio na snazi od 26. ožujka 2020. do 31. kolovoza 2020. U početnom razdoblju primjene programa subvencija, odnosno do 3. svibnja 2020., poslodavcima je isplaćivan najviši iznos od 410 EUR tjedno za svakog zaposlenika koji ispunjava uvjete. Od 4. svibnja 2020. sustav isplata subvencija počeo se temeljiti na prethodnoj neto tjednoj plaći svakog zaposlenika te se poslodavcima isplaćivao iznos od 70 do 85 % neto dohotka zaposlenika, uz gornju granicu od 350 EUR ili 410 EUR tjedno, ovisno o iznosu plaće. 
            
            
               Irska je Komisiji dostavila relevantne informacije. 
            
            
               Uzimajući u obzir dostupne dokaze, Komisija predlaže Vijeću da donese provedbenu odluku o odobravanju financijske pomoći Irskoj u skladu s Uredbom o instrumentu SURE radi potpore navedenoj mjeri.
            
            
               •Dosljednost s postojećim odredbama politike u tom području
            
            
               
                  Ovaj je Prijedlog u cijelosti usklađen s Uredbom Vijeća (EU) 2020/672, na temelju koje je i sastavljen.
               
               
                  Ovaj je Prijedlog dopuna jednom drugom instrumentu prava Unije za potporu državama članicama u izvanrednim situacijama, a to je Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije („Uredba (EZ) br. 2012/2002”). Uredba (EU) 2020/461 Europskog parlamenta i Vijeća, kojom je taj instrument izmijenjen da bi se njegovo područje primjene proširilo na izvanredna stanja velikih razmjera u području javnog zdravlja i definirale određene operacije prihvatljive za financiranje, donesena je 30. ožujka. 
               
            
            
               •Dosljednost u odnosu na druge politike Unije
            
            
               
                  Prijedlog je dio raznih mjera donesenih kao odgovor na aktualnu pandemiju bolesti COVID-19, kao što je „Investicijska inicijativa kao odgovor na koronavirus”, i dopunjuje druge instrumente za potporu zapošljavanju, kao što su Europski socijalni fond i Europski fond za strateška ulaganja/InvestEU. Korištenjem operacija uzimanja i davanja zajmova radi potpore državama članicama u ovom konkretnom slučaju pandemije bolesti COVID-19, ovaj Prijedlog služi kao druga crta obrane za financiranje programâ skraćenog radnog vremena i sličnih mjera kojima se pomaže zaštiti radnih mjesta, a time i zaposlenih i samozaposlenih osoba, od rizika od nezaposlenosti. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Pravna je osnova za ovaj instrument Uredba Vijeća 2020/672.  
               
            
            
               •Supsidijarnost (za neisključivu nadležnost) 
            
            
               
                  Prijedlog se temelji na zahtjevu države članice i dokaz je europske solidarnosti koja se očituje u financijskoj pomoći Unije u obliku privremenih zajmova državi članici pogođenoj pandemijom bolesti COVID-19. Kao druga crta obrane, takva financijska pomoć privremena je potpora državi za povećane javne rashode za programe skraćenog radnog vremena i slične mjere za zaštitu radnih mjesta, a time i zaposlenih i samozaposlenih osoba, od rizika od nezaposlenosti i gubitka prihoda.
               
               
                  Takva će potpora pomoći pogođenim građanima i pridonijeti ublažavanju izravnih socioekonomskih posljedica krize uzrokovane bolešću COVID-19. 
               
            
            
               •Proporcionalnost
            
         
         
            
               
                  Prijedlogom se poštuje načelo proporcionalnosti. Ne prelazi se ono što je potrebno za postizanje ciljeva instrumenta. 
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Zbog hitnosti izrade Prijedloga kako bi ga Vijeće moglo pravodobno donijeti nije bilo moguće provesti savjetovanje s dionicima.
               
            
            
               •Procjena učinka
            
            
               
                  Zbog hitnosti Prijedloga nije provedena procjena učinka.
               
            
            
               4.UTJECAJ NA PRORAČUN
            
            
               
                  Komisija bi trebala moći ugovoriti zaduživanje na financijskim tržištima s ciljem pružanja zajmova državama članicama koje zatraže financijsku pomoć u okviru instrumenta SURE. 
               
            
            
               Uz pružanje jamstava država članica, u okvir su ugrađene i druge zaštitne mjere kako bi se osigurala financijska stabilnost programa:
            
            
               ·strog i konzervativan pristup financijskom upravljanju;
            
            
               ·izrada portfelja zajmova kojim se ograničava koncentracijski rizik, godišnja izloženost i prekomjerna izloženost pojedinim državama članicama te istodobno osiguravaju dostatna sredstva koja se mogu dodijeliti državama članicama kojima su najpotrebnija; i
            
            
               ·mogućnost obnavljanja zajma.
            
            
               2020/0333 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobravanju na temelju Uredbe (EU) 2020/672 privremene potpore Irskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 
                  1
               , a posebno njezin članak 6. stavak 1.,
            
            
               uzimajući u obzir prijedlog Europske komisije,
            
         
         
            
               budući da:
            
            
               (1)Irska je 27. listopada 2020. podnijela zahtjev za financijsku pomoć Unije kojom bi dopunila svoje nacionalne mjere za ublažavanje posljedica pandemije bolesti COVID-19 i njezinih socioekonomskih posljedica za radnike i samozaposlene osobe.
            
            
               (2)Očekuje se da će izbijanje bolesti COVID-19 i izvanredne mjere koje je Irska uvela da bi ograničila širenje pandemije i njezine socioekonomske i zdravstvene posljedice dramatično utjecati na javne financije. Prema Komisijinoj jesenskoj prognozi 2020. očekuje se da će Irska do kraja 2020. zabilježiti deficit opće države od 6,8 % i dug opće države od 63,1 % bruto domaćeg proizvoda (BDP) te se predviđa da će se BDP Irske u 2020. smanjiti za 2,3 %.
            
            
               (3)Pandemija bolesti COVID-19 dovela je do imobilizacije znatnog dijela radne snage u Irskoj. Uzrokovala je iznenadno i znatno povećanje javnih rashoda u Irskoj zbog programa privremenih subvencija za plaće, kako je navedeno u uvodnoj izjavi 4.
            
            
               (4)Zakonom o hitnim mjerama od javnog interesa (COVID-19) iz 2020. (članak 28.) „COVID-19: odredbe o privremenim subvencijama za plaće”, na koji se upućuje u zahtjevu Irske od 27. listopada 2020., uveden je program kojim se subvencionira dio rashoda poslodavca za plaće ako su na poslovanje poslodavca utjecala ograničenja uvedena zbog krize uzrokovane bolešću COVID-19. Program je na raspolaganju poslodavcima koji zadržavaju osoblje na platnoj listi, a cilj mu je poduprijeti održivost poduzeća i očuvati odnos između poslodavca i zaposlenika. Program je bio na snazi od 26. ožujka 2020. do 31. kolovoza 2020. U početnom razdoblju primjene programa subvencija, odnosno do 3. svibnja 2020., poslodavcima je isplaćivan najviši iznos od 410 EUR tjedno za svakog zaposlenika koji ispunjava uvjete. Od 4. svibnja 2020. sustav isplata subvencija počeo se temeljiti na prethodnoj neto tjednoj plaći svakog zaposlenika te se poslodavcima isplaćivao iznos od 70 do 85 % neto dohotka zaposlenika, uz gornju granicu od 350 EUR ili 410 EUR tjedno, ovisno o iznosu plaće. 
            
            
               (5)Irska ispunjava uvjete za podnošenje zahtjeva za financijsku pomoć iz članka 3. Uredbe (EU) 2020/672. Irska je Komisiji dostavila dostatne dokaze da su se od 1. veljače 2020. stvarni javni rashodi povećali za 2 473 887 900 EUR zbog povećanog iznosa koji je izravno povezan s programom privremenih subvencija za plaće. To je iznenadno i znatno povećanje jer je novom mjerom obuhvaćen značajan udio poduzeća i radne snage u Irskoj. 
            
            
               (6)Komisija se u skladu s člankom 6. Uredbe (EU) 2020/672 savjetovala s Irskom i provjerila odnosi li se iznenadno i znatno povećanje stvarnih javnih rashoda izravno na programe skraćenog radnog vremena i slične mjere, kako je navedeno u zahtjevu od 27. listopada 2020.
            
            
               (7)Stoga bi Irskoj trebalo pružiti financijsku pomoć kako bi joj se pomoglo u ublažavanju socioekonomskih posljedica ozbiljnih gospodarskih poremećaja uzrokovanih pandemijom bolesti COVID-19. Komisija bi trebala donijeti odluke o dospijećima, iznosu obrokâ i tranši te o njihovoj isplati u bliskoj suradnji s nacionalnim tijelima.
            
            
               (8)Ovom Odlukom ne bi se trebao dovoditi u pitanje ishod postupaka koji bi se mogli pokrenuti u vezi s poremećajima funkcioniranja unutarnjeg tržišta, osobito na temelju članaka 107. i 108. Ugovora. Ona nema prednost pred zahtjevom iz članka 108. Ugovora da države članice obavijeste Komisiju o slučajevima potencijalne državne potpore.
            
            
               (9)Odluka o dodjeli financijske pomoći donesena je uzevši u obzir postojeće i očekivane potrebe Irske, kao i zahtjeve za financijsku pomoć na temelju Uredbe (EU) 2020/672 koje su već podnijele ili ih planiraju podnijeti druge države članice, primjenjujući pritom načela jednakog postupanja, solidarnosti, proporcionalnosti i transparentnosti,
            
            
               DONIJELO JE OVU ODLUKU:
            
            
               Članak 1.
            
            
               Irska ispunjava uvjete utvrđene u članku 3. Uredbe (EU) 2020/672.
            
            
               Članak 2.
            
            
               1.Unija Irskoj stavlja na raspolaganje zajam u maksimalnom iznosu od 2 473 887 900 EUR. Maksimalno prosječno dospijeće zajma iznosi 15 godina.
            
            
               2.Razdoblje raspoloživosti financijske pomoći odobrene ovom Odlukom je 18 mjeseci i počinje teći od prvog dana nakon što ova Odluka počne proizvoditi učinke.
            
            
               3.Financijsku pomoć Unije Komisija Irskoj stavlja na raspolaganje u najviše osam obroka. Obroci se mogu isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U tim slučajevima rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1.
            
            
               4.Prvi obrok isplaćuje se podložno stupanju na snagu sporazuma o zajmu iz članka 8. stavka 2. Uredbe (EU) 2020/672.
            
            
               5.Irska plaća troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog bilo kojeg financiranja povezanog sa zajmom odobrenim na temelju stavka 1. ovog članka.
            
            
               6.Komisija odlučuje o iznosu i isplati obroka, kao i o iznosu tranši.
            
         
         
            
               Članak 3.
            
            
               Irska može financirati program privremenih subvencija za plaće kojim se subvencionira dio rashoda poslodavca za plaće ako su na poslovanje poslodavca utjecala ograničenja uvedena zbog krize uzrokovane bolešću COVID-19 i ako se zadržava radni odnos, kako je predviđeno Zakonom o hitnim mjerama od javnog interesa (COVID-19) iz 2020. (članak 28.) „COVID-19: odredbe o privremenim subvencijama za plaće”.
            
            
               Članak 4.
            
            
               Ova je Odluka upućena Republici Irskoj.
            
            
               Ova Odluka proizvodi učinke od dana priopćenja adresatu.
            
            
               Članak 5.
            
            
               Ova se Odluka objavljuje u Službenom listu Europske unije. 
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 159, 20.5.2020., str. 1.